钦定古今图书集成/明伦汇编/氏族典/第321卷 > 《廖用贤尚友录》 > 曾铣
## 钦定古今图书集成/明伦汇编/氏族典/第321卷 > 《廖用贤尚友录》 > 曾铣

按《明外史曾铣传》：“铣字子重，江都人。举嘉靖八年进
士，授长乐知县，征为御史，擢大理寺丞，迁右佥都御
史，巡抚山东。进右副都御史，改抚山西，进兵部侍郎。
二十五年总督三边军务。铣素喜功名，又感帝知遇，
益图所报称。念寇居河套，久为中国患，遂条上方略
十八事。已又献《营阵八图》，辅臣夏言主之甚力。时严”
嵩与言有隙，欲借事倾言，乃极言“套必不可复”，帝乃
遣官逮铣，然无意杀之也。会咸宁侯仇鸾镇甘肃时，
以骄纵为铣所劾逮。嵩故雅亲鸾，知铣所善同邑苏
纲，乃代鸾狱中草疏，诬铣掩败不奏，克军饷，遣子淳
属斫亲，苏纲赂当途。帝深入其说，立下淳、纲诏狱，当
铣交结近侍，律斩，即日行刑。铣有胆略，长于用兵。既殁，家无馀赀。隆庆初，给事中辛自修、御史王好问讼
铣“志在立功，身罹重辟。”诏谥《襄愍》。